செரின் சாம்சன் வல்லபாய்

செரின் சாம்சன் வல்லபாய் (Shereen Samson Vallabouy; பிறப்பு: 10 சூலை 1998) என்பவர் 400 மீட்டர் ஓட்டப்பந்தயத்தில் சிறப்பு பெற்ற மலேசிய தடகள வீரர் ஆவார். மலேசிய 400 மீட்டர் சாதனையை 51.79 வினாடிகளில் முறியடித்து தற்போது மலேசிய 400 மீட்டர் தடகள சாதனையாளர் என தடம் பதித்துள்ளார். அத்துடன் 400 மீட்டர் உள்ளரங்க ஓட்டத்தில் 53.79 வினாடிகளில் ஓடி மேலும் ஒரு மலேசிய தேசிய சாதனையைப் படைத்துள்ளார்.

இவர் கோலாலம்பூரில் உள்ள புக்கிட் ஜாலில் விளையாட்டுப் பள்ளியில் (Bukit Jalil Sports School) பயின்றார். தற்போது ஐக்கிய அமெரிக்கா மினசோட்டா, வினோனா மாநிலப் பல்கலைக்கழகத்தில், மலேசிய அரசாங்க உதவித்தொகையுடன் பொழுதுபோக்கு மற்றும் சுற்றுலாத் துறையில் பட்டப்படிப்பு மேற்கொண்டு வருகிறார்.

தனிப்பட்ட வாழ்க்கை
செரின் சாம்சன் வல்லபாய், 1998 சூலை 10-ஆம் தேதி பேராக், ஈப்போவில் பிறந்தவர். இவர் முன்னாள் தேசிய தடகள விளையாட்டு வீரர் சாம்சன் வல்லபாய் (Samson Vallabouy); மற்றும் முன்னாள் ஒலிம்பிக் வீராங்கனை ஜோசப்பின் மேரி ஆகியோரின் மூத்த மகள் ஆவார்.செரின் சாம்சனின் தந்தை சாம்சன் வல்லபாய், 1989-ஆம் ஆண்டு தென்கிழக்கு ஆசிய விளையாட்டுகள் போட்டியில் 1 நிமிடம் 48.29 வினாடிகள் ஓடி தங்கம் வென்றவர். 

செரின் சாம்சனின் தாயார் ஜோசப்பின் மேரி; 1988-ஆம் ஆண்டு சுயோல்  ஒலிம்பிக் விளையாட்டுகளில் பெண்களுக்கான 400 மீட்டர் போட்டியில் மலேசியாவைப் பிரதிநிதித்து 4-ஆவது நிலையைப் பெற்றவர் ஆவார்.

காட்சி படங்கள்
 செரின் சாம்சன் வல்லபாய் படங்கள்

விளையாட்டு வாழ்க்கை
2014
செரின் சாம்சன் வல்லபாய்; மற்றும் அவரின் தேசிய அணியினர் 2014 ஆசியான் பள்ளி விளையாட்டுப் போட்டிகளின் (ASEAN School Games) 4x100 இறுதிப் போட்டியில் 47.35 வினாடிகளில் ஓடி வெள்ளிப் பதக்கங்களை வென்றனர். 2014-ஆம் ஆண்டு தாய்பெய் ஆசிய ஜூனியர் வெற்றி வாகையர் போட்டியில் மலேசியாவின் 4x400 மீட்டர் அஞ்சலோட்ட அணி 3:45.24 நிமிடங்களில் ஓடி நான்காவது இடத்தைப் பிடித்தபோது செரின் சாம்சன் வல்லபாய், தன்னுடைய முதல் பன்னாட்டு அனுபவத்தைப் பெற்றார்.

2015
2015 தென்கிழக்கு ஆசிய விளையாட்டுப் போட்டிகளில் 400 மீட்டர் ஓட்டத்தில் வெண்கலப் பதக்கம் வென்று நாட்டையே இவர் ஆச்சரியப்படுத்தினார். அதே போட்டியில்; சைமா அத்திபா சைனுதீன், நூருல் பைசா அசுமா மசுலான் மற்றும் பாத்தின் பகிகா முகமது யூசுப் ஆகியோருடன் இணைந்து 4x400 அஞ்சலோட்டத்தில் வெண்கலப் பதக்கம் வென்றார். தோகாவில் 2015-ஆம் ஆண்டு நடந்த ஆசிய இளையோர் வெற்றி வாகையர் போட்டியில் 400 மீட்டர் ஓட்டத்தில் 55.14 வினாடிகளில் ஓடி வெண்கலப் பதக்கம் வென்றார்.

2016
ஹோ சி மின் நகரத்தில் மீண்டும் நடந்த ஆசிய இளையோர் வெற்றி வாகையர் போட்டியில் பங்கேற்றார். அப்போது அவர் 200 மீட்டர் ஓட்டப்பந்தயத்தில் இறுதிச் சுற்று வரை எட்ட முடிந்தது. ஆனாலும் 400 மீட்டர் ஓட்டத்தில் 59,31 வினாடிகளுடன் எட்டாவது இடத்தை மட்டுமே பிடித்தார்.

2017
மலேசியா, கோலாலம்பூரில் நடந்த 2017 தென்கிழக்கு ஆசிய விளையாட்டுப் போட்டிகளின் 4x400 அஞ்சலோட்டத்தில், அவர் தேசிய அணி வீரர்களுடன் 3:43.31 நிமிடங்களில் ஓடி வெண்கலப் பதக்கம் வென்றார்.

2018
செப்டம்பர் 2018-இல் நடைபெற்ற, 2018 சுக்மா விளையாட்டுப் போட்டிகளின் 400 மீட்டர் ஓட்டத்தில் பேராக் மாநிலத்தைப் பிரதிநிதித்துவப்படுத்திய செரின் சாம்சன் வல்லபாய், 55.69 வினாடிகளில் ஓடி தங்கப் பதக்கம் வென்றார். மேலும், 200 மீட்டர் ஓட்டத்தில் 24.92 வினாடிகளில் ஓடி வெள்ளிப் பதக்கத்தையும் வென்றார்.

2022
அவர் தமது உலக வெற்றி வாகையர் அறிமுகத்தை ஓரிகனில் நடந்த 2022 உலக தடகள வெற்றி வாகையர் 400 மீட்டர் ஓட்டத்தில் தொடங்கினார். அந்தப் போட்டியில் அவர் முதல் சுற்றில் 53.56 வினாடிகள் பதிவு செய்தார். இருப்பினும் இறுதிச்சுற்றுக்கு தேர்வு பெறவில்லை.

ஆகத்து 2022-இல், இங்கிலாந்து பர்மிங்காமில் நடந்த 2022 பொதுநலவாய விளையாட்டுப் போட்டிகளில் பங்கேற்றார். அந்த முறை 400 மீட்டர் ஓட்டத்தின் முதல் சுற்றில் வெளியேற்றப்பட்டார்.

2023

2023 ஏப்ரல் 17-இல், கலிபோர்னியாவில் நடந்த 63-ஆவது மவுண்ட் எஸ்ஏசி ரிலேஸ் வெற்றி வாகையர் தடகள போட்டியில் (Mt SAC Relays Athletics Championship) ரபியா அப்துல் சலாம் (Rabia Abdul Salam) ஏற்படுத்திய மலேசிய தேசிய 400 மீட்டர் சாதனையை செரின் சாம்சன் வல்லபாய் முறியடித்தார். அமெரிக்கா பிட்ஸ்பர்க்கில் நடந்த என்.சி.ஏ.ஏ. பிரிவு II மகளிர் உள்ளரங்கத் தடகள வெற்றி வாகையர் 400 மீட்டர் போட்டியில், மலேசிய தேசிய சாதனையையும் செரின் சாம்சன் முறியடித்தார்.

மே 2023-இல், கம்போடியாவின் நோம் பென்னில் நடந்த 2023 தென்கிழக்கு ஆசிய விளையாட்டுப் போட்டிகளின் 400 மீட்டர் ஓட்டத்தில் 52.53 வினாடிகளில் தங்கம் வென்றதன் மூலம் செரின் சாம்சன் மலேசிய நாட்டையே வியப்பில் ஆழ்த்தினார்.

2023 செப்டம்பர் 30 அன்று; சீனா, காங்சூவில் நடந்த 2022 ஆசிய விளையாட்டுப் போட்டிகளில் 400 மீட்டர் இறுதிப் போட்டியில் 52.58 வினாடிகளில் ஓடி மலேசியாவுக்காக வெண்கலப் பதக்கத்தை செரின் சாம்சன் பெற்றுத் தந்தார்.

 மேற்கோள்கள் 

 வெளி இணைப்புகள்
 செரின் சாம்சன் வல்லபாய்

பகுப்பு:1998 பிறப்புகள்
பகுப்பு:வாழும் மக்கள்
பகுப்பு:மலேசிய இந்தியர்கள்
பகுப்பு:பேராக் மக்கள்
பகுப்பு:தமிழ்ப் பெண் விளையாட்டு வீரர்கள்
பகுப்பு:மலேசியத் தடகள விளையாட்டு வீரர்கள்
பகுப்பு:மலேசிய விளையாட்டு வீரர்கள்
பகுப்பு:மலேசியத் தமிழ்ப் பெண்கள்